
D I C T A M E N

Aprovació de la Declaració del Prat de Llobregat per la descarbonització i l’electrificació
dels equipaments i els serveis municipals


Els membres de la Xarxa de Ciutats i Pobles cap a la Sostenibilitat hem acordat una visió en aquest mandat basada en el nostre compromís davant l’emergència climàtica i la necessitat d’accelerar l’acció local i en particular la transició energètica.  Apostem perquè aquesta transició s’esdevingui d’una manera justa, sostenible i democràtica, basada en l’electrificació, l’impuls a les energies renovables i la descarbonització de l’economia.

En resposta a aquesta visió, el repte de l’any de la Xarxa per a aquest exercici s’ha centrat en el paper del món local en la descarbonització i l’electrificació. 

Com a resposta al repte, hem presentat la Guia per a l’electrificació dels consums tèrmics d’equipaments municipals. Un bon indicador de l’interès que suscita aquesta qüestió és el ressò que ha tingut en el món local. Recentment, el 3er Congrés de Transició Energètica Renovable i Ciutadana Vilawatt, celebrat a Viladecans, va presentar la Declaració Vilawatt per l'electrificació dels municipis per descarbonitzar la societat.

Per aquest motiu l’Assemblea general proposa l’aprovació de la Declaració del Prat de Llobregat per la descarbonització i l'electrificació dels equipaments i serveis municipals, per tal d’establir un posicionament comú dels seus membres, i insta els plens municipals  a aprovar-la per posar de manifest el compromís de les ciutats i els pobles amb la descarbonització i electrificació. 

De conformitat amb el que disposa l’article 8.1 k) dels estatuts, i per tot el que s’acaba d’exposar, es proposa a l’assemblea general l’adopció dels següents acords:


A C O R D S

Primer. Aprovar la Declaració del Prat de Llobregat per la descarbonització i l’electrificació dels equipaments i serveis municipals, com a crida i compromís del món local per electrificar i descarbonitzar els usos tèrmics dels equipaments i els serveis municipals, com a primer pas per impulsar la descarbonització de l’economia i l’electrificació de les ciutats i els pobles, segons el text següent: 

DECLARACIÓ DEL PRAT DE LLOBREGAT
per la descarbonització i l’electrificació
dels equipaments i serveis municipals

Preàmbul
La transició energètica és un dels majors reptes col·lectius del nostre temps. Vivim en un context marcat no només per l’emergència climàtica, sinó també per la volatilitat dels mercats energètics provocada per la inestabilitat geopolítica internacional i les guerres que amenaça de nou amb provocar un nou encariment del cost de la vida. Davant d’aquest context, les institucions públiques tenim la responsabilitat d’accelerar els canvis estructurals que garanteixin avançar cap a un model energètic més net, eficient i distribuït. Canvis que són peces imprescindibles per avançar cap a un món més pròsper i segur. 
Entre aquests canvis, l’electrificació dels consums tèrmics per a reduir la dependència dels combustibles fòssils esdevé una peça clau per assolir els objectius de descarbonització i neutralitat climàtica.
Els consums tèrmics —actualment destinats principalment a calefacció, refrigeració i producció d’aigua calenta sanitària — representen pràcticament el 40% de la demanda energètica residencial. No podem acceptar que aquests usos segueixin cobrint-se amb combustibles fòssils, amb l’impacte ambiental i econòmic que això comporta. Avançar cap a solucions basades en l’electricitat d’origen renovable permet reduir emissions, millorar la qualitat de l’aire i disminuir la dependència dels recursos fòssils, sovint en mans de règims autoritaris.
Aquesta transformació ha de situar les persones al centre. L’electrificació dels consums tèrmics pot esdevenir una eina decisiva per combatre la pobresa energètica, reduir la despesa de les llars i garantir un confort tèrmic adequat per a tota la ciutadania. Per aconseguir-ho, caldrà desplegar polítiques públiques ambicioses, instruments de finançament accessibles i mecanismes d’acompanyament tècnic que facilitin la transició, especialment als col·lectius més vulnerables.
Així mateix, l’èxit d’aquest procés exigeix una planificació rigorosa i coordinada amb el desenvolupament de les xarxes elèctriques, l’impuls de les energies renovables i l’emmagatzematge energètic i del compromís multinivell de totes les administracions públiques.


Per tot plegat, amb aquesta declaració institucional expressem el compromís ferm d’avançar decididament cap a l’electrificació dels consums tèrmics, com a pilar fonamental de la transició energètica. Amb voluntat de consens, cooperació interinstitucional i diàleg amb els agents socials i econòmics, reafirmem la determinació de construir un model energètic més net, just i sostenible, al servei del benestar present i futur dels nostres pobles i ciutats i del planeta. 

I ACORDEM:
De forma general,
ACCELERAR la descarbonització de l’economia i l’electrificació al nostre territori en els àmbits energètic, de la mobilitat, residencial i dels diversos sectors empresarials.
PROMOURE i actuar de forma coherent i exemplar amb l’electrificació dels consums tèrmics dels nostres equipaments i serveis municipals
I en concret,
ESTABLIR un full de ruta propi, basat en un inventari municipal dels sistemes de generació tèrmica, i una priorització d’intervencions per edificis amb criteris d’emergència, ambientals, econòmics, socials i de confort. 
INCORPORAR una visió a escala urbana per tenir en compte la implantació de xarxes de calor i fred quan sigui viable, a part de l’acció a cada edifici municipal.
ASSEGURAR la mesura generalitzada de tots els consums tèrmics i reforçar la comptabilitat energètica.
IMPULSAR les millores tecnologies disponibles amb la substitució de calderes de combustibles fòssils per bombes de calor, la ventilació mecànica amb recuperació de calor, l’optimització d’emissors, els sistemes d’aigua calenta sanitària eficients i la integració amb els sistemes de generació fotovoltaica.
IDENTIFICAR els grans consumidors locals de consums tèrmics, i promoure-hi auditories i plans de descarbonització i electrificació específicament dissenyats.
 	

26a Assemblea de la Xarxa de Ciutats i Pobles cap a la Sostenibilitat
El Prat de Llobregat, 12 de març de 2026


Segon.- Instar als membres de la Xarxa a sotmetre a aprovació la Declaració de El Prat de Llobregat, per la descarbonització i l'electrificació dels equipaments i serveis municipals als òrgans de govern competents, i notificar-ho a la Secretaria tècnica de la Xarxa.

Tercer.- Fer difusió de la Declaració a través dels mitjans de difusió i donar suport al procés d’adhesió del màxim nombre d’ens locals.

Quart.- Instar a la secretaria tècnica de la Xarxa de Ciutats i Pobles cap a la Sostenibilitat a donar suport i formació als membres per avançar en els punts inclosos en la Declaració del Prat.

